
R A P O R T

asupra propunerii legislative pentru completarea Legii nr.705/2001 privind sistemul naţional de asistenţă socială

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru completarea Legii nr.705/2001 privind sistemul naţional de asistenţă socială, trimisă cu adresa nr. Pl.x 153 din 8 martie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1386/11.10.2005 - favorabil)

· Consiliului Economic şi Social (nr.2161/5.10.2005 - negativ)

· Comisiei juridice, de disciplină şi imunităţi (nr.31/250/29.03.2006 - negativ)

precum şi punctul de vedere al Guvernului (nr.3205/13.12.2005- negativ).

Propunerea legislativă are ca obiect de reglementare completarea art.10 din Legea nr.705/2001 privind sistemul naţional de asistenţă socială, cu un alineat nou, alin.(31), în sensul interzicerii acordării asistenţei sociale şi serviciilor de îngrijire social-medicale gratuite persoanelor care au acceptat de bună voie să fie folosite în activităţi care le dăunează sănătăţii, moralităţii sau prin care le este pusă în primejdie viaţa şi dezvoltarea normală.

Comisia propune Plenului Camerei Deputaţilor respingerea iniţiativei legislative din următoarele considerente:


- încalcă prevederile art.16 din Constituţie care consacră principiul egalităţii în drepturi a cetăţenilor, fără privilegii şi fără discriminări;


- încalcă principiile stabilite de art.6 al Legii nr.705/2001 privind sistemul naţional de asistenţă socială (respectarea demnităţii umane, universalitatea, solidaritatea socială, parteneriatul, subsidiaritatea);


- având în vedere că dreptul la asistenţă socială este un drept fundamental al omului, garantat de către stat, acordându-se fiecărei persoane în funcţie de nevoia socială a acesteia, nu se justifică interzicerea acordării acestui drept unei persoane în situaţia în care aceasta se face culpabilă de starea de nevoie socială în care se află.

2. Propunerea legislativă face parte din categoria legilor organice, conform prevederilor art.73 alin. (3) din Constituţia României, republicată.

3. La dezbaterea propunerii legislative a participat în calitate de invitat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii Solidarităţii Sociale şi Familiei, d-l Ştefan Silviu Palea – expert.
4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu 7 voturi pentru şi 3 abţineri.

5. Propunerea legislativă a fost respinsă de Senat în şedinţa din 2 martie 2006.

6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 4 aprilie 2006, Comisia propune respingerea iniţiativei legislative.

